ગોળો ખાતી વખતે સળી હાથમાં રહી જાય અને ગોળો ડફાક દઇને નીચે પડી જાય એ અધૂરી કેળવણીની નિશાની છે. આ ગાંધી બાપુએ નહિ પણ બધિરદાસ બાપુએ કહ્યું છે. આપણે ત્યાં ગોળા ખાવા બાબતે પદ્ધતિસરની તાલીમ આપવામાં આવતી નથી એટલે જેમ પડતા આખડતા સાઇકલ ચલાવતાં શીખી જવાય છે એમ જ બે ચાર વાર અડધા કાર્યક્રમે ગોળા ડફકી જાય અને બાકીનાં લોકોને ગોળા ચૂસવાનો લ્હાવો લેતાં જોઇ રહેવાનો વારો આવે એટલે નીચે હાથ રાખવાનું આપોઆપ આવડી જાય છે. હવે તો ગોળા સાથે ડીશ પણ આપવામાં આવે છે અને પબ્લિક બેશરમ થઇને પાણીપુરીનાં પાણીની જેમ ડીશ મોઢે માંડીને ગોળામાંથી ટપકેલું શરબત પણ પી જાય છે. એટલું જ નહિ, પણ મોબાઇલની જેમ ગોળાને શરબતથી ટોપ-અપ પણ કરાવે છે.